TARYBOS ĮGYVENDINIMO SPRENDIMAS
2009 m. gruodžio 7 d.
leisti Švedijos Karalystei ir Jungtinei Didžiosios Britanijos ir Šiaurės Airijos Karalystei taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 167 straipsnio
(2009/938/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo,
atsižvelgdama į Direktyvą 2006/112/EB (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Tarybos sprendimu 2007/133/EB (2) ir nuo Direktyvos 2006/112/EB 167 straipsnio nukrypti leidžiančia nuostata Švedijos Karalystei (toliau - Švedija) ir Jungtinei Didžiosios Britanijos ir Šiaurės Airijos Karalystei (toliau - Jungtinė Karalystė) leista apmokestinamiesiems asmenims, taikantiems neprivalomą pinigų apskaitos sistemą, pagal kurią, kaip išdėstyta tos direktyvos 66 straipsnio b dalyje, PVM už jų tiekiamas prekes ir teikiamas paslaugas apskaičiuojamas gavus apmokėjimą, atidėti teisę į pridėtinės vertės mokesčio (PVM) atskaitą iki tol, kol PVM bus sumokėtas prekių tiekėjui ar paslaugų teikėjui. Kad apmokestinamieji asmenys galėtų taikyti šią sistemą, jų metinė apyvarta neturi viršyti Švedijoje 3 000 000 SEK ir Jungtinėje Karalystėje - 1 350 000 GBP.
(2)
Švedija ir Jungtinė Karalystė raštais paprašė leidimo pratęsti šios specialios nukrypti leidžiančios priemonės taikymo laikotarpį: Komisijos Generalinis sekretoriatas Švedijos raštą užregistravo 2009 m. kovo 3 d. ir Jungtinės Karalystės raštą - 2009 m. sausio 15 d. Jungtinė Karalystė taip pat paprašė iki 1 500 000 GBP padidinti viršutinę metinės apyvartos ribą, iki kurios galima taikyti šią sistemą.
(3)
Vadovaudamasi Direktyvos 2006/112/EB 395 straipsnio 2 dalimi, 2009 m. liepos 9 d. raštais Komisija informavo kitas valstybes nares apie Švedijos ir Jungtinės Karalystės prašymus, o 2009 m. liepos 13 d. raštais Komisija pranešė Švedijai ir Jungtinei Karalystei, kad turi visą informaciją, kuri, Komisijos nuomone, yra būtina jų prašymams įvertinti.
(4)
Pinigų apskaitos sistema yra neprivaloma supaprastinto apmokestinimo sistema, taikoma mažoms įmonėms, kurioms mokesčio lengvata netaikoma. Pagal šią sistemą tokie apmokestinamieji asmenys gali taikyti paprastą taisyklę, pagrįstą pirkimo išlaidų ir pardavimo sandorių apmokėjimo data, pagal kurią nustatoma, kada jie privalo atskaityti PVM ir sumokėti mokestį į valstybės iždą. Šiems apmokestinamiesiems asmenims ši sistema - tai supaprastinimo priemonė, sudaranti galimybę pasinaudoti pinigų srautais.
(5)
2009 m. sausio 28 d. Komisija pateikė direktyvos pasiūlymą, kuriuo iš dalies keičiamos Direktyvos 2006/112/EB nuostatos dėl sąskaitų faktūrų išrašymo taisyklių ir sudaroma galimybė valstybėms narėms apmokestinamųjų asmenų, kurių metinė apyvarta neviršija viršutinės apyvartos ribos, kurią valstybės narės gali nustatyti iki 2 000 000 EUR, ir kurie taiko neprivalomą sistemą, pagal kurią prievolė apskaičiuoti sandorių PVM atsiranda tik gavus apmokėjimą, teisę į PVM atskaitą atidėti iki tol, kol PVM sumokamas prekių tiekėjui ar paslaugų teikėjui.
(6)
Prašoma speciali leidžianti nukrypti priemonė neturi poveikio Švedijoje ir Jungtinėje Karalystėje galutiniame suvartojimo etape surenkamai PVM sumai ir Sąjungos iš PVM gaunamiems nuosaviems ištekliams,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 2006/112/EB 167 straipsnio, Švedijai ir Jungtinei Karalystei leidžiama atidėti teisę į pridėtinės vertės mokesčio (PVM) atskaitą antroje pastraipoje nurodytiems apmokestinamiesiems asmenims iki tol, kol šis mokestis bus sumokėtas prekių tiekėjui ar paslaugų teikėjui.
Tokie apmokestinamieji asmenys turi taikyti sistemą, pagal kurią prievolė apskaičiuoti PVM už jų tiekiamas prekes ir teikiamas paslaugas atsiranda gavus apmokėjimą. Pagal šią sistemą jų metinė apyvarta neturi viršyti Švedijoje 3 000 000 SEK ir Jungtinėje Karalystėje - 1 500 000 GBP.
2 straipsnis
Šis sprendimas taikomas nuo 2010 m. sausio 1 d. iki tol, kol įsigalios direktyvos nuostatos, kuriomis valstybėms narėms leidžiama atidėti apmokestinamųjų asmenų, kurių metinė apyvarta neviršija tam tikros ribos ir kurie taiko neprivalomą sistemą, pagal kurią PVM už jų tiekiamas prekes ir teikiamas paslaugas apskaičiuojamas gavus apmokėjimą, teisę į PVM atskaitą iki tol, kol šis mokestis bus sumokėtas prekių tiekėjui ar paslaugų teikėjui. Bet kuriuo atveju šis sprendimas taikomas ne ilgiau kaip iki 2012 m. gruodžio 31 d.
3 straipsnis
Šis sprendimas skirtas Švedijos Karalystei ir Jungtinei Didžiosios Britanijos ir Šiaurės Airijos Karalystei.
Priimta Briuselyje 2009 m. gruodžio 7 d.